Meddelelse i henhold til artikel 5 i Rådets forordning (EØF) nr. 3975/87 af 14. december 1987 vedrørende sag COMP/38.712 - British Midland Ltd/Deutsche Lufthansa AG/Scandinavian Airlines System

(2001/C 83/03)

(EØS-relevant tekst)

I. Anmeldelsen fra British Midland (BD), Deutsche Lufthansa AG (Lufthansa) og Scandinavian Airlines System (SAS)

Den 9. november 1999 indgik British Midland, Lufthansa og SAS en trepartsaftale om et joint venture (Tripartite Joint Venture Agreement, herefter benævnt "joint venture-aftalen"). Aftalen blev anmeldt til Europa-Kommissionen den 1. marts 2000 i overensstemmelse med Rådets forordning (EØF) nr. 3975/87 med henblik på vedtagelse af en beslutning om anvendelse af EF-traktatens artikel 81, stk. 3, og EØS-aftalens artikel 53, stk. 3.

II. Aftalens indhold

I henhold til joint venture-aftalen vil parterne koordinere deres nuværende og fremtidige ruteflyvning med passagerer inden for EØS til og fra London Heathrow Airport (og London Stansted Airport, såfremt flyvninger til og fra London Heathrow flyttes som følge af joint venture-aftalen) og Manchester International Airport. Flyvninger, der ikke afgår fra eller ankommer til disse lufthavne, er ikke omfattet af joint venture-aftalen.

Koordineringen mellem parterne tilrettelægges med udgangspunkt i joint venture-aftalen, og samarbejdet mellem parterne består af følgende komponenter:

- Etablering af et fælles rutenet: For så vidt angår de ruter, der er omfattet af joint venture-aftalen, vil parterne i fællesskab tage stilling til kapaciteten på disse ruter og afgøre, hvilket selskab der skal stå for de enkelte flyvninger. Der vil blive etableret codesharing mellem den part, der udfører en given flyvning, og en af de to andre parter.

- Takster: Parterne vil indføre en fælles takststruktur på de ruter, der er omfattet af joint venture-aftalen.

- Koordinering af fartplaner: Fartplanerne vil blive samordnet for at sikre optimal integration.

Parterne vil også samordne deres salgs- og markedsføringsindsats i tilknytning til de ruter, der er omfattet af joint venture-aftalen. De vil, når det er kommercielt og teknisk muligt, bestræbe sig på at harmonisere deres servicestandarder, produktstandarder og tilbuddene om bord på flyene og, når det er kommercielt og logistisk fornuftigt, dele faciliteter og tjenester i de lufthavne, der beflyves inden for rammerne af joint venture-aftalen. Parterne har aftalt, at de hver især i deres hjemmelufthavn vil sørge for ground handling for de øvrige parter. Endelig indeholder joint venture-aftalen bestemmelser om deling af overskud og tab på de ruter, der er omfattet af aftalen, med udgangspunkt i en bestemt formel.

På de ruter inden for såvel som uden for EØS, der ikke er omfattet af joint venture-aftalen, koordinerer parterne deres aktiviteter i overensstemmelse med særskilte bilaterale allianceaftaler indgået mellem henholdsvis BD og SAS og BD og LH den 9. november 1999 (herefter benævnt "de bilaterale aftaler").

De bilaterale aftaler omhandler code-sharing, koordinering af fartplaner og gennemgående indcheckning for at tilbyde passagererne hurtige og sømløse omstigninger. De giver imidlertid ikke grundlag for deling af overskud og tab, og samarbejdet om billetpriser begrænses til, hvad der er nødvendigt for at få code-sharingen til at fungere tilfredsstillende.

Parterne bevarer hver deres identitet. De forbliver hver især ansvarlige for den fysiske beflyvning af ruterne omfattet af joint venture-aftalen i overensstemmelse med deres respektive forretningspraksis. Hver af parterne er ansvarlig for at bevare de fornødne flyvetilladelser og alle andre tilladelser, licenser, certifikater og forsikringer, som de relevante myndigheder forlanger i tilknytning til beflyvningen af de pågældende ruter.

III. Begrundelse for fritagelse

Ifølge parterne var der før aftalens indgåelse ingen overlapning mellem deres passagertrafik mellem andre lufthavnspar end London-Frankfurt. På alle andre ruter var parterne hverken faktiske eller potentielle konkurrenter. Parterne har fremført følgende argumenter til støtte for anvendelse af traktatens artikel 81, stk. 3:

1. Forbedret levering af luftfartstjenester og fremme af den økonomiske udvikling

Ifølge parterne vil aftalen forbedre udbuddet og fremme den tekniske udvikling på følgende vis:

Omlægning og udvidelse af parternes eksisterende rutenet

Af en række forskellige årsager, herunder strukturelle problemer i luftfartsselskabets hovedlufthavn i Det Forenede Kongerige, nemlig London Heathrow, har BD ikke været i stand til at udvikle sit rutenet selvstændigt. Aftalen giver parterne, og navnlig BD, mulighed for at udvide og omlægge deres rutenet. Således vil BD kunne tilbyde flyvninger mellem London og Madrid eller Rom. Aftalen vil også gøre det muligt for SAS og LH at sælge videregående flyvninger mellem London og en række regionale lufthavne i Det Forenede Kongerige og mellem London og Dublin. Joint venture-aftalen gør det muligt for parterne at optimere brugen af deres slots (ankomst- og afgangstidspunkter) og lufthavnsfaciliteter i Heathrow med henblik på at omlægge deres nuværende rutenet og indlede flyvninger på andre ruter.

Omlægningen som led i joint venture-aftalen af parternes flyvninger til og fra London Heathrow omfatter også flytning af en række flyvninger fra London Heathrow til Stansted. Parterne vil bestræbe sig på at sikre, at udvidelsen af deres rutenet ikke kommer til at gå ud over eksisterende ruter, der er kommercielt og operationelt rentable. Derfor agter de at flytte nogle af de afgange, der i dag udgår fra London Heathrow til f.eks. Köln i Tyskland, til London Stansted.

Joint venture-aftalen vil også gøre Manchester mere betydningsfuld, hvorefter parterne vil kunne udvide og forbedre deres beflyvning af byen. Denne udvikling vil for første gang skabe konkurrence mellem flyvninger fra det nordvestlige England.

Forøget konkurrence mellem rutenet

Ifølge parterne vil den anmeldte aftale, foruden at resultere i en omlægning og udvidelse af parternes rutenet, forøge konkurrencen mellem de forskellige alliancers rutenet på det europæiske luftfartsmarked. Årsagerne hertil er følgende:

- LH og SAS får mulighed for at deltage i konkurrencen på de indenlandske ruter i Det Forenede Kongerige og på ruterne mellem Det Forenede Kongerige og Irland. Den anmeldte aftale vil give både SAS og LH adgang til rentabel passagerbefordring fra et hvilket som helst punkt på rutenettet til regionale lufthavne i Det Forenede Kongerige.

- Parterne får mulighed for at beflyve vigtige destinationer, på hvilke der i dag ikke optræder nogen konkurrence mellem alliancer, f.eks. London-Barcelona og London-Madrid, eller de får mulighed for at øge den eksisterende konkurrence mellem alliancer på andre vigtige ruter såsom London-Rom og London-Milano.

- Alle aftaleparterne, men navnlig SAS og LH, får mulighed for at markedsføre deres ruter til tredjelande, som ikke beflyves af de andre parter.

Udveksling af knowhow og forøget effektivitet

Parterne hævder, at den anmeldte aftale vil fremme den tekniske udvikling. De agter at udveksle knowhow inden for salg og markedsføring og (på basis af de relevante bestemmelser i de bilaterale aftaler) på IT-området (prissætning, indtægtsstyring, systemer til planlægning af rutenet osv.).

2. Forbrugerne vil få andel i fordelene ved samarbejdsaftalen

Ifølge parterne medfører den anmeldte aftale betydelige fordele for forbrugerne. Den gør det muligt for parterne at deltage mere aktivt i konkurrencen og at operere på betydningsfulde ruter, som hidtil kun er blevet befløjet af en enkelt alliance (f.eks. London-Barcelona eller London-Madrid). Den anmeldte aftale vil også medføre store besparelser og effektivitetsgevinster, som vil sætte parterne i stand til fortsat at tilbyde konkurrencedygtige tjenester. De rejsende vil få adgang til et større udvalg af lufttransporttjenester til flere destinationer til meget konkurrencedygtige priser. De vil også få fordel af bedre forbindelser mellem de berørte ruter, mere hensigtsmæssige fartplaner og sømløse rejser. Det eksisterende samarbejde om adgang til lounges, gennemgående check-in osv. vil blive udvidet til også at omfatte tjenester, der ikke hidtil har været omfattet af de bilaterale aftaler mellem parterne.

3. Samarbejdsaftalen pålægger ikke de deltagende parter begrænsninger, som ikke er nødvendige for at nå målet med aftalen

Parterne hævder, at aftalen er nødvendig for at opnå førnævnte fordele. BD råder ikke over tilstrækkelige finansielle og operationelle ressourcer til at kunne udbygge sit rutenet på egen hånd. Selskabet er ydermere handicappet, fordi det ikke har tilladelse til at operere fra Heathrow på de lange og givtige transatlantiske ruter.

Ifølge parterne er de forskellige bestemmelser i joint venture-aftalen nødvendige for at sætte dem i stand til at omlægge deres rutenet og udnytte deres slots og lufthavnsfaciliteter bedst muligt. Det fælles salg og den fælles markedsføring af de lufttransporttjenester, der falder ind under joint venture-aftalen, er påkrævet for at gøre parternes samarbejde inden for rammerne af joint venture-aftalen så effektivt som muligt.

4. Samarbejdsaftalen giver ikke parterne mulighed for at udelukke konkurrencen for en væsentlig del af noget marked

Som tidligere nævnt har parterne tilkendegivet, at deres flyvninger faktisk kun overlappede hinanden på en enkelt rute, nemlig på ruten mellem London og Frankfurt. Ifølge parterne er de hverken faktiske eller potentielle konkurrenter på andre af de ruter, der falder ind under aftalen. På disse ruter vil samarbejdet ikke resultere i en betydelig markedsstyrke for parterne.

IV. Tilsagn foreslået af parterne

Efter at have modtaget anmeldelsen af joint venture-aftalen den 1. marts 2000 indledte Kommissionens tjenestegrene drøftelser med parterne. Som et resultat af disse drøftelser har parterne, med henblik på at opnå fritagelse efter EF-traktatens artikel 81, stk. 3, jf. artikel 5, stk. 3, i forordning (EØF) nr. 3975/87, foreslået en række tilsagn for at fjerne eventuelle bekymringer for konkurrencen om den direkte befordring af business class-passagerer på ruten mellem London og Frankfurt.

Disse tilsagn vil være bindende for parterne, deres datterselskaber, efterfølgere og selskaber, som måtte overtage parterne, og parterne forpligter sig til at sikre, at deres datterselskaber, efterfølgere og selskaber, som måtte overtage parterne, overholder disse tilsagn.

1. Tilsagn vedrørende nye markedsdeltagere

Hvis et af parterne uafhængigt luftfartsselskab, der endnu ikke flyver mellem Frankfurt og London, ønsker at påbegynde flyvninger på denne rute inden for seks måneder fra den dato, hvor fritagelsen efter EF-traktatens artikel 81, stk. 3, træder i kraft, forpligter parterne sig til at overdrage fire par slots til dette selskab i lufthavnen Frankfurt Main. Datterselskaber af, franchisetagere hos eller alliancepartnere til et luftfartsselskab, der allerede i dag flyver mellem Frankfurt og London, vil ikke kunne betragtes som en ny markedsdeltager. Forpligtelsen til at stille slots til rådighed for den nye markedsdeltager er underlagt de generelle vilkår, der er redegjort for i punkt 3 i disse tilsagn.

Ved den nye markedsdeltagers slots skal forstås de seks slots, BD benyttede til sine daglige flyvninger mellem Frankfurt Main og London Heathrow forud for indgåelsen af joint venture-aftalen med LH og SAS, og som i dag benyttes af LH eller BD ("BD-slots"), plus endnu to slots, som parterne selv vælger. Parterne giver tilsagn om at sikre, at de to supplerende slots vil komme til at ligge inden for et tidsrum på 45 minutter fra det tidspunkt, som den nye markedsdeltager ønsker, forudsat at parterne er i besiddelse af slots i det relevante tidsrum.

Hvis den nye markedsdeltager ikke deltager i en fælles bonusordning eller har sin egen bonusordning, forpligter parterne sig til, efter anmodning fra den nye markedsdeltager og for Frankfurt-London-rutens vedkommende, at lade selskabet deltage i en af deres bonusordninger eller deres fælles bonusordning, hvis en sådan fælles ordning findes. Der vil blive indgået en aftale med den nye markedsdeltager på rimelige og lige vilkår om bl.a. kompensation for eventuelle omkostninger, som parterne måtte pådrage sig.

Parterne forpligter sig også til, efter anmodning fra den nye markedsdeltager, at indgå en interlining-aftale med det pågældende selskab på ruten mellem Frankfurt og London, såfremt selskabet ikke allerede har indgået en sådan aftale med parterne. Enhver ny aftale om interlining vil bygge på luftfartsindustriens normale vilkår.

2. Tilsagn vedrørende selskaber, der allerede opererer på ruten mellem Frankfurt og London, og returnering af slots til puljen i Frankfurt

Såfremt den nye markedsdeltager anmoder om nogle af, men ikke alle de fire par slots, vedkommende er berettiget til, giver parterne tilsagn om at stille det resterende antal slots i Frankfurt til rådighed for et hvilket som helst luftfartsselskab, der allerede beflyver Frankfurt-London-ruten, og som ønsker at forøge antallet af afgange på ruten, forudsat at der fremsættes anmodning herom til parterne senest 12 måneder efter, at beslutningen om anvendelse af EF-traktatens artikel 81, stk. 3, træder i kraft. Tilsagnet om at stille slots til rådighed for luftfartsselskaber, der allerede beflyver ruten, er underlagt de generelle vilkår, der er redegjort for i punkt 3 i disse tilsagn.

Hvis ingen ny markedsdeltager anmoder om slots fra parterne med henblik på at påbegynde beflyvning af Frankfurt-London-ruten, forpligter parterne sig til at stille tre slotpar i Frankfurt til rådighed for luftfartsselskaber, der allerede beflyver Frankfurt-London-ruten, og som ønsker at forøge antallet af afgange på ruten, forudsat at der fremsættes anmodning herom til parterne senest 12 måneder efter, at beslutningen om anvendelse af EF-traktatens artikel 81, stk. 3, træder i kraft. Tilsagnet om at stille slots til rådighed for luftfartsselskaber, der allerede beflyver ruten, er underlagt de generelle vilkår, der er redegjort for i punkt 3 i disse tilsagn.

Luftfartsselskaber, der allerede beflyver Frankfurt-London-ruten, vil kun få stillet nye slots til rådighed, hvis de benyttes til at udvide deres fartplaner med en eller flere afgange i forhold til det antal, de har på det tidspunkt, hvor meddelelsen i henhold til artikel 5 i forordning (EØF) nr. 3975/87 offentliggøres i De Europæiske Fællesskabers Tidende. Hvis et selskab, der allerede opererer på Frankfurt-London-ruten, indstiller en af de afgange, det havde på ruten på det tidspunkt, da meddelelsen i henhold til artikel 5 i forordning (EØF) nr. 3975/87 blev offentliggjort, og hvis den pågældende afgang ikke genoptages af et af selskabets datterselskaber senest to måneder efter den oprindelige indstilling af afgangen, skal selskabet, der har modtaget de ekstra slots i overensstemmelse med parternes tilsagn, returnere dem til parterne. Parterne vil derefter stille de pågældende slots til rådighed for andre selskaber, der allerede opererer på ruten, eller for nye markedsdeltagere inden for en ny frist på 12 måneder beregnet fra den dato, hvor slotsene blev returneret til parterne, og på samme vilkår som i forbindelse med deres første overdragelse. Hvis intet andet selskab, der allerede opererer på ruten, eller ingen ny markedsdeltager fremsætter anmodning om de pågældende slots inden tolvmånedersperiodens udgang, forpligter parterne sig til at returnere de frigjorte slots til slotpuljen i Frankfurt ved udgangen af den på det tidspunkt igangværende IATA-fartplansæson.

Parterne giver tilsagn om, at slots, der i overensstemmelse med dette punkt stilles til rådighed for et luftfartsselskab, der allerede opererer på ruten, vil ligge inden for et tidsrum på 45 minutter fra det tidspunkt, som det pågældende selskab ønsker, forudsat at parterne er i besiddelse af slots i det relevante tidsrum.

Den oprindelige forpligtelse til at stille slots til rådighed for andre luftfartsselskaber med henblik på beflyvning af Frankfurt-London-ruten ophører 12 måneder efter ikrafttrædelsen af beslutningen om anvendelse af EF-traktatens artikel 81, stk. 3. Hvis ingen ny markedsdeltager anmoder parterne om slots, og hvis selskaber, der allerede opererer på ruten, ikke anmoder om alle de seks slots, der står til deres rådighed, giver BD tilsagn om at returnere de resterende af de seks "BD-slots" til slotpuljen i Frankfurt ved udgangen af den på det tidspunkt igangværende IATA-fartplansæson. Slots, der returneres til slotpuljen i Frankfurt, vil blive tildelt luftfartsselskaberne af slotkoordinatoren i overensstemmelse med slottildelingsproceduren i Rådets forordning (EØF) nr. 95/93 eller enhver anden forordning, der måtte ændre eller efterfølge denne forordning.

3. Generelle vilkår vedrørende slots

Parterne vil kun stille slots til rådighed for andre luftfartsselskaber således som beskrevet ovenfor, hvis de luftfartsselskaber, der søger om slots, kan påvise, at alle andre forsøg på, gennem den normale procedure for tildeling af slots, at opnå slots i Frankfurt med henblik på beflyvning af Frankfurt-London-ruten er slået fejl. Ansøgninger om slots skal foregå skriftligt. For at undgå konkurrenceproblemer med hensyn til tidsfølsomme punkt-til-punkt-passagerer vil der i forbindelse med tildelingen af slots blive givet fortrinsret til luftfartsselskaber, der flyver mellem Frankfurt og lufthavnene London Heathrow/Gatwick og London City.

Alle slots, der frigøres af parterne i henhold til disse tilsagn, vil blive udbudt uden modydelse. Slots, der overtages af en ny markedsdeltager eller et luftfartsselskab, der allerede beflyver Frankfurt-London-ruten, vil udelukkende blive brugt til at forøge antallet af afgange på denne rute. En ny markedsdeltager skal fremsætte anmodning om de slots, vedkommende ønsker, senest tre måneder efter ikrafttrædelsen af beslutningen om anvendelse af EF-traktatens artikel 81, stk. 3, og påbegynde flyvningerne senest seks måneder efter samme dato. Et selskab, der allerede beflyver den pågældende rute, skal fremsætte sin anmodning senest 12 måneder efter ikrafttrædelsen af beslutningen om anvendelse af EF-traktatens artikel 81, stk. 3, og påbegynde flyvningerne senest 18 måneder efter samme dato. Såfremt en ny eller allerede etableret markedsdeltager, der har opnået slots i overensstemmelse med disse tilsagn, indstiller de nye eller supplerende flyvninger på Frankfurt-London-ruten, skal de slots, som det pågældende selskab har opnået, straks returneres til parterne. Parterne vil i det tilfælde stille de pågældende slots til rådighed for andre nye markedsdeltagere eller for andre selskaber, der allerede opererer på ruten, inden for en ny frist på 12 måneder beregnet fra den dato, hvor slotsene blev returneret til parterne, og på samme vilkår som i forbindelse med deres første overdragelse. Hvis intet andet selskab, der allerede opererer på ruten, eller ingen ny markedsdeltager fremsætter anmodning om de frigjorte slots inden tolvmånedersperiodens udgang, forpligter parterne sig til at returnere de frigjorte slots til slotpuljen i Frankfurt ved udgangen af den på det tidspunkt igangværende IATA-fartplansæson. Et luftfartsselskab og dets datterselskaber vil anses at have indstillet de supplerende afgange på Frankfurt-London-ruten, hvis ikke mindst 80 % af de pågældende slots udnyttes til beflyvning af Frankfurt-London-ruten, medmindre der for den manglende udnyttelse kan anføres en af de grunde, der er nævnt i forordning (EØF) nr. 95/93 eller enhver anden forordning, der måtte ændre eller efterfølge denne forordning.

Hvis en ny markedsdeltager eller en allerede etableret markedsdeltager bryder den indgåede aftale om overdragelse af slots i overensstemmelse med disse tilsagn, skal alle de slots, der er omfattet af aftalen, øjeblikkeligt returneres til parterne. Parterne vil i det tilfælde stille de pågældende slots til rådighed for andre nye markedsdeltagere eller for andre selskaber, der allerede opererer på ruten, inden for en ny frist på 12 måneder beregnet fra den dato, hvor slotsene blev returneret til parterne, og på samme vilkår som i forbindelse med deres første overdragelse. Hvis intet andet selskab, der allerede opererer på ruten, eller ingen ny markedsdeltager fremsætter anmodning om de frigjorte slots inden tolvmånedersperiodens udgang, forpligter parterne sig til at returnere de frigjorte slots til slotpuljen i Frankfurt ved udgangen af den på det tidspunkt igangværende IATA-fartplansæson. Datterselskaber af eller franchisetagere hos den nye markedsdeltager eller den etablerede markedsdeltager, der oprindeligt modtog de af parterne frigjorte slots, vil ikke være berettiget til at modtage en eller flere af de slots, der frigøres i henhold til dette afsnit.

Hvis Kommissionen tilbagekalder fritagelsen af joint venture-aftalen efter EF-traktatens artikel 81, stk. 3, med henvisning til artikel 6 i forordning (EØF) nr. 3975/87 eller en tilsvarende bestemmelse i en efterfølgende forordning, eller hvis fritagelsen efter EF-traktatens artikel 81, stk. 3, annulleres, eller hvis parterne ophæver den anmeldte joint venture-aftale, returneres de slots, der i henhold til disse tilsagn er blevet tildelt et luftfartsselskab, der beflyver Frankfurt-London-ruten, til parterne, hvis parterne anmoder herom.

For at sikre, at de slots, der frigøres af parterne, benyttes i overensstemmelse med disse tilsagn, vil parterne og det luftfartsselskab, der modtager slots, indgå aftale om en mekanisme, som gør det muligt for parterne at kontrollere, hvordan slotsene anvendes.

4. Fritagelsens og tilsagnenes gyldighedsperiode

Disse tilsagn afgives under forudsætning af, at fritagelsen i henhold til artikel 5, stk. 3, i Rådets forordning (EØF) nr. 3975/87 indrømmes for en periode på seks år fra datoen for offentliggørelsen af meddelelsen om joint venture-aftalen i De Europæiske Fællesskabers Tidende. Tilsagnene får først virkning fra den dato, hvor fritagelsen efter EF-traktatens artikel 81, stk. 3, træder i kraft, jf. artikel 5, stk. 3, i forordning (EØF) nr. 3975/87. Parternes forpligtelser i medfør af disse tilsagn bortfalder samme dag, som fritagelsen efter EF-traktatens artikel 81, stk. 3, udløber.

Hvis Kommissionen tilbagekalder fritagelsen af joint venture-aftalen efter EF-traktatens artikel 81, stk. 3, med henvisning til artikel 6 i forordning (EØF) nr. 3975/87 eller en tilsvarende bestemmelse i en efterfølgende forordning, eller hvis fritagelsen efter EF-traktatens artikel 81, stk. 3, annulleres, eller hvis parterne ophæver den anmeldte joint venture-aftale, vil disse tilsagn blive erklæret ugyldige fra datoen for enten tilbagekaldelsen, annullationsdommen eller ophævelsen. Som anført i punkt 3 ovenfor vil parterne også have ret til at tilbagekræve slots afgivet i henhold til disse tilsagn til et luftfartsselskab, der på tidspunktet for tilbagekaldelsen, annullationsdommen eller ophævelsen beflyver Frankfurt-London-ruten ved hjælp af disse slots.

V. Konklusion

Kommissionen, der umiddelbart konstaterer, at den anmeldte aftale rammes af forbuddet i EF-traktatens artikel 81, stk. 1, har ikke taget stilling til, om aftalen kan henføres under traktatens artikel 81, stk. 3. Medmindre Kommissionen inden for en frist på 90 dage fra datoen for offentliggørelsen af denne meddelelse meddeler parterne det modsatte, vil den i det foregående beskrevne aftale være fritaget fra forbuddet i traktatens artikel 81, stk. 1, dog i højst seks år, jf. artikel 5, stk. 3, i forordning (EØF) nr. 3975/87.

I overensstemmelse med artikel 5 i samme forordning opfordrer Kommissionen interesserede tredjeparter til senest 30 dage efter offentliggørelsen af denne meddelelse at fremsætte de bemærkninger, de måtte have til samarbejdsaftalen mellem British Midland, Lufthansa og SAS og til de tilsagn, parterne har foreslået. Bemærkningerne sendes til: Europa-Kommissionen Generaldirektoratet for Konkurrence Att.: Oliver Stehmann COMP/D2

J-70 2/82

Rue de la Loi/Wetstraat 200 B - 1049 Bruxelles/Brussel Fax (32-2) 296 29 11 E-post: Oliver.Stehmann@cec.eu.int